Papersnake/gushiwen huggingface dataset:
送知和州杜驾部
梅尧臣（宋代）

桐花欲开时，群噣争哺儿。
但求黄口饫，焉问丹穴饥。
常山有四黄，将飞昔已悲。
中间忽殒逝，岂得安其枝。
一饮必屡顾，每啄必迟迟。
今朝竟矫翼，去向江之湄。
衔芹不自食，欲遗孤与雌。
此义实已重，莫为枭所嗤。
世俗多嫌忌，我胡为此诗。
此诗美孝悌，持赠杜挺之。
梦亡妻因感邵先生易数鸳帐情初洽鸾衾意已陈之句
陈繗（明代）

存殁只争三寸板，可怜隔断一生身。梦中相见还非见，醒后欲生那得生。

鸳帐有情难再洽，鸾衾无意漫重陈。却惭前定先生数，翻作哀歌挽后人。
程帅新作止戈堂索诗谨赋三首
苏籀（宋代）

都士万家吁盗守，日行三百檄书驰。
蛮刀短楯相绳擿，章甫毛锥亦可支。
三道来攻吾设儆，千艘利涉尔焉知。
三州十万归农亩，櫜戢无穷歌颂诗。
会南恩守傅侍郎致语口号
洪适（宋代）

向来烽火起边尘，肤使南翔誉益振。肯为鱼符临海角，合归鹭序映朝绅。

高情如泛阴山雪，喜气能添泽国春。一斗百篇推敏捷，醉中端有语惊人。
又咏梅花
刘才邵（宋代）

正与卢生清兴同，冲寒还肯访幽丛。窗前忽见偏奇艳，恰在茸茸淡月中。
飞蛾
秦应阳（清代）

飞蛾性趋炎，见火不见我。愤然自投掷，以我畀炎火。

动静自有常，躁急适贾祸。明发天宇空，飞跃无不可。
读史
马方思（清代）

青鸟西飞汉集灵，柏梁台是望仙亭。空劳海上求方士，笑杀金门一岁星。
苦竹
杜甫（唐代）

青冥亦自守，软弱强扶持。味苦夏虫避，丛卑春鸟疑。

轩墀曾不重，翦伐欲无辞。幸近幽人屋，霜根结在兹。
闻杨学士士奇卧病赋诗寄简十首 其五
胡俨（明代）

见说新来坐不眠，重屏围暖拥青毡。但闻子敬歌桃叶，岂有杨枝伴乐天。
大光明殿步虚词 其四
施远恩（清代）

洞阙玲珑网户开，金虬导我玉京回。道人报国无他愿，只祝风调雨顺来。
受诏修书述怀感事三十韵
刘筠（宋代）

良弼论思暇，英才视草余。
西清承密旨，东观类群书。
左氏先经日，征南发例初。
编年终显德，历帝自凡蘧。
一览无前古，三长岂后予。
宏网提要妙，至论绝籧篨。
讹缪刊三豕，公乎喜众狙。
菁英咸采掇，疣赘尽销除。
组织千章合，研穷万象虚。
胡为参也鲁，亦造仲尼居。
处末加骈拇，于中或辅车。
乘轩思卫鹤，努力效刘驴。
见弹曾求炙，临川复羡鱼。
孰云貂可续，自愧鹗难如。
早入希东郭，先知服子舆。
直非头似笔，智谢里名樗。
蜗舍游从寡，鹑衣礼貌疏。
寸阴嗟荏苒，十驾敢踌躇。
天禄杨雄阁，承明严助庐。
时陪折佾宴，顿异带经锄。
系日亲函丈，他们绝曳裾。
卓锥然有地，担石尚无储。
猎犬方劳指，神龟可避渔。
屠门夸大嚼，鼠坏鄙余蔬。
阙里辞难措，漳滨病且祛。
学勤徒力尔，性拙奈天欤。
大道今兴起，先生意卷舒。
正为王者瑞，何羡使君旟。
暗室欣观火，颓波赖决渠。
当仁如退让，末迹定沦胥。
过故洛阳城
司马光（宋代）

烟愁雨啸黍华生，宫阙簪裳旧帝京。
若问古今兴废事，请君只看洛阳城。
赠孙百篇
方干（唐代）

御题百首思纵横，半日功夫举世名。羽翼便从吟处出，

珠玑续世笔头生。莫嫌黄绶官资小，必料青云道路平。

才子风流复年少，无愁高卧不公卿。
题茅山梅石道士卷
萨都剌（元代）

华阳洞里罗浮仙，袖携冰雪梅花篇。玉堂道士字一尺，紫清老人诗四联。

夫何题咏到疏懒，日短天寒岁云晚。独怜空谷有佳人，翠壁丹厓作屏板。

道人鹤氅颠倒披，芒鞋踏雪夜深归。莫将铁笛山头吹，只恐石裂梅花飞。
题束季博山园二十首·瑞雪
牟巘五（宋代）

轮囷肖天巧，沾{上雨下对}含雨意。
惟应野老知，此是丰年瑞。
落日
齐己（唐代）

晚照背高台，残钟残角催。
能销几度落，已是半生来。
吹叶阴风发，漫空暝色回。
因思古人事，更变尽尘埃。
水调歌头·三径当松竹
佚名（宋代）

三径当松竹，五亩足烟霞。个中卜宅，蓬山佳致足君家。前有书江环绕，後有横岗崪嵂，万象总森罗。输奂翬飞处，此屋岂无华。绿窗开，朱户敞，绣帘遮。燕闲自适，百篇斗酒是生涯。种善善根未绝，延桂桂枝可待，谁子为君夸。佳嗣一夔足，荣耀必多嘉。
夜合花·斑驳云开
高观国（宋代）

斑驳云开，濛松雨过，海棠花外寒轻。湖山翠暖，东风正要新晴。又唤醒，旧游情。记年时、今日清明。隔花阴浅，香随笑语，特地逢迎。人生好景难并。依旧秋千巷陌，花月蓬瀛。春衫抖擞，馀香半染芳尘。念嫩约，杳难凭。被几声、啼鸟惊心。一庭芳草，危阑晚日，无限消凝。
荷叶杯 其四 顾太尉夐
俞彦（明代）

减尽当年玉腕。肠断。约莫两心痴。此情无计与郎知。

思摩思。思摩思。
泥谿
王勃（唐代）

弭棹凌奔壑，低鞭蹑峻岐。江涛出岸险，峰磴入云危。

溜急船文乱，岩斜骑影移。水烟笼翠渚，山照落丹崖。

风生蘋浦叶，露泣竹潭枝。泛水虽云美，劳歌谁复知。
玉梁
文彦博（宋代）

玉梁千丈驾澄流，曾与群仙烂熳游。丹桂扶疏应近月，紫苔漫没几经秋。

濛濛五里皆金雾，岌岌三休是宝楼。此地回骖时一望，世间尘上尽蜉蝣。
龟堂杂题四首 其三
陆游（宋代）

长腰玉粒出新舂，秋穫真成亩一钟。衣食粗供官赋足，何妨世世作耕农。
次韵王穉川客舍二首
黄庭坚（宋代）

五更归梦常苦短，一寸客愁无奈多。
慈母每占乌鹊喜，家人应赋扊扅歌。
一落索
陆游（宋代）

识破浮生虚妄。从人讥谤。此身恰似弄潮儿，曾过了、千重浪。

且喜归来无恙。一壶春酿。雨蓑烟笠傍渔矶，应不是、封侯相。
咏东海
汪遵（唐代）

漾舟雪浪映花颜，徐福携将竟不还。
同作危时避秦客，此行何似武陵滩。
题因老松江烟雨图二首 其一
陈造（宋代）

远峰近薄鉴中浮，每泊行舟十日留。雨望晴临俱不恶，最怜烟霭暝高秋。
有感再作三首
王阮（宋代）

出去梦中事，归来醉后醒。
外贫垂老佚，中乐放心宁。
花气窗前入，禽声枕上听。
自怜无此分，明日又飘零。
拟岘台
何中（元代）

拟岘台，山如杯，树如苔。台前东风花乱开，流云藏雨花间来。

花根得雨新绿催，花枝随雨成香泥。神工鞭策不停手，七尺容形争好丑。

桐林领头木香酒，百钱一盏当酤否？
钓台
袁甫（宋代）

朔风吹我到严滩，拥被掀篷一破颜。寒色侵凌欺白发，雪花撩乱失青山。

未消据案千尘积，且爱哦诗一饷閒。惭愧钓台风韵在，他年归隐许跻攀。
石道
安琚（清代）

窈窕翠微深，杖底苍苔湿。为采松间芝，青霞满蓬笠。
送程太学无过归省新安二首 其二
李英（清代）

承颜归去意如何，白岳黄山隐薜萝。此日江淹犹赋别，太行城上夕阳多。
入朝二首 其一
蒋偕（唐代）

西风拂拂晓云翔，雏凤双飞入建章。寒士乍瞻天仗肃，麻衣初拜赭袍光。

逢恩共庆千龄会，射策犹资一日长。早晚玉墀修上第，家声重振滆湖旁。
木兰花慢 和杨司业梨花
吴澄（元代）

是谁家庭院，寒食后，好花稠。况墙外秋千，书喧风管，夜灿星球。萧然独醒骚客，只江蓠汀若当肴羞。冰玉相看一笑，今年三月皇州。底须歌舞最高楼。兴味尽悠悠。有白雪精神，春风颜貌，绝世英游。从教对花无酒，这双眉、应不惹闲愁。那夏关西夫子，许来同醉香＊。
洞仙歌
杨芳灿（清代）

天然黠艳，是薰香佳侠。放诞卿还用卿法。正落梅妆罢、堕马梳成，同心带，双绾红绡尺八。

鸳鸯生怕捉，隔著芙蓉，未许相亲便相狎。讔语故嘲伊、浅笑佯嗔，腮涡畔、红潮一霎。

只病酒、心情可怜生，便小盏当花、忍教轻呷。
杂诗 其五
李复（宋代）

珍图出荣河，八卦开奥秘。圣人重因袭，已极露隐细。

大衍四十九，周流通一气。阴阳穷必变，往反无终始。

元化密推移，消长先默契。鬼神无遁情，垂诏亿万世。

如何扬子云，求名誇谲诡。藻绘太初历，设画随启闭。

盈缩无常运，踦赢谩拟议。安得宇宙间，别更有天地。

文字但艰苦，白首困心志。侯芭何所知，枝指徒为赘。
全一道人分以 其二
周紫芝（宋代）

自闻青壁是芝田，心到莲峰最上巅。且觅微甘供一笑，海中无药解长年。
杨柳枝寿杯词十八首 其十四
司空图（唐代）

处处萦空百万枝，一枝枝好更题诗。隔城远岫招行客，便与朱楼当酒旗。
甘露歌
王安石（宋代）

折得一枝香在手，人间应未有。疑是经春雪未消，今日是何朝。
疑日含毫难比兴，都无色可并。万里晴天何处来，真是屑琼瑰。
天寒日暮山谷里，的砾愁成水。池上渐多枝上稀，唯有故人知。
陈莹中赴定远
黄裳（宋代）

秀发风神子也都，想因尘果下栟榈。一阶道在谁穷达，百里才多自卷舒。

北阙瞻言蝉静后，东山欢笑麦寒初。便须养气观双剑，岂暇回头较一猪。

无事谩留工部句，有时閒落右军书。汉荣楚辱人休问，且听弦歌出旧徐。
郊行三首 其三
赵鼎臣（宋代）

盎盎春泉自满溪，花藏归路使人迷。少年误逐车轮去，芳草斜阳何处堤。
赵七哥归并呈乃翁
韩淲（宋代）

前时秋熟不能留，愧此常生间阔愁。见说长翁游隔郡，欣从重客到吾州。

阿咸唁戚因迂步，诸友适来如合谋。居士闻斯须大笑，閒中离合等浮沤。
十月菊
张镃（宋代）

幽芳何事独开迟，寂寞寒金照短篱。
老子樽罍方欠此，春风景物最相宜。
要随得暖南枝发，肯趁登高九日悲。
翻笑陶家门外柳，夜深零落舞腰肢。
余羁秣陵乞休累疏而格于新令郁郁之怀伏枕增剧遂效杜子美同谷体为秣陵七歌时丙戌九月既望也 其四
丰坊（明代）

侧身西望岷山长，长天隐隐白玉堂。人言士为知己死，干旌一去愁茫茫。

忆昔吴越几千士，青眸偏瞩真父子。言犹在耳孝与忠，悠悠此生堪愧死。

呜呼四歌兮调转急，欲赠瑶华将何及。
秋怀十首 其五
韩元吉（宋代）

城外秋荷一半黄，尚馀疏柳照回塘。江南底许风光好，塞雁来时未有霜。
挽东莱先生
杨诚之（宋代）

德性天然具，文章少已工。
淳明范太史，简澹小臾公。
圣学骊珠贯，人材水镜空。
膏车轻万里，垂发哭途穷。
弃官归故庐
游九功（宋代）

野塘漫漫板板东，家在春风畎亩中。
阶草不芟新织翠，庭花初种小开红。
酒赏村酿馀酸味，诗乏才华有淡工。
邻里相过无杂语，但云饥后庆年丰。
须江雨中
周紫芝（宋代）

须江楼上倚秋风，草树荒凉故垒空。吹尽角声人不见，画桥和雨系艨艟。
春衫泪 客怀
徐釚（清代）

子规叫初歇。正客怀撩乱，无人猜著。明月楼前，碧桃花下，记当猜、烟鬟雾薄。

痴如中酒，也都想、猜斜妆阁。心情恶。看翠袖重揾，泪珠弹却。

斜压香衾，低垂罗帐，幽梦后、天涯原各。且把断肠提起，拚做杨花，向江南流落。
九月廿一日同赵少虚文学李前峰司马饮宫秀才山房对菊三首 其二
于慎行（明代）

芳筵高会听鸣笳，徙倚疏篱感岁华。九日已过南浦雁，一尊还对故园花。

繁英烂漫迎人冷，疏影萧条向月斜。白酒东篱成往迹，千年秋色落谁家。
新春偶书寄致宏
张嵲（宋代）

二年憔悴向庸城，又见椒花倏自惊。
孤客殊方怀土意，故人绝塞未归情。
此生竟被儒冠误，他日终图后世名。
平野春来堪细履，何时与子杖藜行。
屠青浦以都布单衣见衣口占谢之
王世贞（明代）

白越白于霜，裁将换芰裳。轻鲜傲西氎，宽博谢吴装。

缟带吾乡重，绨袍汝意长。祗惊居士服，时有令君香。
送高彦应
谢逸（宋代）

小儒百鸟喧春风，大儒老凤栖梧桐。诸生谈经用一律，夫子不答如病聋。

乃知胸次有妙理，此心矫矫谁与同。临川决曹亦良苦，三年掉臂桁杨中。

悬知此行不落寞，陛下近用韩相公。
仙师处见徐郎有赠
王世贞（明代）

双瞳剪水玉为神，皈礼神坛叩宿因。自是徐家原有记，此儿天上石麒麟。
与邵德芳同舍三首
林景熙（宋代）

葵心恋日还终在，橘性逾淮已不同。
谁识鲈江持钓手，曾搴月窟一枝红。
绝句十首 其七
郑思肖（宋代）

银汉斜倾玉漏残，钗虫熠熠照清寒。最怜今夜下弦月，一半娑婆树不完。
和邓慎思重九考罢试卷书呈同院诸公二首 其一
李公麟（宋代）

吁俊天畿合辟雍，愧将瓦釜缀黄钟。听穷一一竽无滥，拨遍磷磷玉似逢。

龟列春庭先壤奠，龙飞天路得云从。吾曹莫念拘萦久，求称公朝庆赏浓。
题马上元所藏赵墨隐画渊明四诗
吴可（宋代）

我不识赵子，见此便得之。
谈笑出丘壑，粲然备四时。
似闻月旦评，气压渊明诗。
马卿宰白下，惯作烟云嬉。
归来九衢尘，旧好不少移。
殷勤著怀袖，亦足慰梦思。
我本家北阜，一官老京师。
颇怀月下松，披图觅幽姿。
正恐林间鹤，怨我归无期。
那知此心在，衡宇终栖迟。
谁怜阿堵中，几有一斛泥。
愿分溪上山，供我笏拄颐。
阊门滩
黄宗德（宋代）

姑苏西去是阊门，何事祁山亦共名。
落月啼乌人睡觉，晓钟空动故乡情。
谒金门
吕胜己（宋代）

嗟久客。又见他乡寒食。流水断桥春寂寂。孤村烟火息。

白去红桥无迹。千树总成新碧。醉里伤春愁似织。东风欺酒力。
道室杂咏
陆游（宋代）

身是秋风一断蓬，何曾住处限西东。
棋枰窗下时闻雹，丹灶岩间夜吐虹。
采药不辞千里去，钓鱼曾破十年功。
白头始悟颐生纱，尽在黄庭两卷中。
次韵刘元煇喜予还家携酒见访三首 其一
方回（元代）

白纻乌纱巾，久不见此客。眉长耳有毫，眸子秋水碧。

惠然顾柴门，坐对山气夕。荒芜渊明径，寂寞子云宅。

携酒意殊厚，细酌话宿昔。袖中出新作，关键有阖辟。

五十始学诗，定复笑高适。繄予骨相屯，年年困行役。

里社何幸还，尾君杖屦迹。苦辛厌奔驰，忧患饱阅历。

胸中万不平，一笑春冰释。双鸡古侯膳，拜赐书之策。

顾无明月珠，何以报私觌。
功名
陆游（宋代）

少年妄意慕功名，老眼看来一发轻。
金甲虽如朝邑尉，羊裘终媿富春生。
连娟落月依山尽，寂寞寒潮蘸岸平。
要识放翁新得意，蓼花多处钓舟横。
题壁
胡应麟（明代）

千觞欲尽尊前酒，七盌曾倾月下茶。莫笑卢同怜赤脚，当时曾醉美人家。
咏端正春树
赵嘏（唐代）

一树繁阴先著名，异花奇叶俨天成。

马嵬此去无多地，只合杨妃墓上生。
故使制置阁学萧公挽章 其四
薛季宣（宋代）

脱巾自责为儿非，叱驭辞舟识洞微。不辨盗金缘重义，危言撩虎自知几。

惠沾神物能通梦，节感乡闾忆葬衣。今见我公公又往，后生学古欲俦依。
求安
戴复古（宋代）

愁来须强遣，老去只求安。
酒熟思招客，诗成胜得官。
梅花天下白，雪片夜深寒。
衲被蒙头睡，悠然百虑宽。
初五日呈潘提举时祷雨应而未洽
赵蕃（宋代）

潦退旱随至，吏忧民足伤。
陂塘待天雨，饘粥仰官仓。
事势胡能待，收成亟所望。
关心厪汉节，用意格穹苍。
忽已云霓合，兼之雷电将。
骤来能点点，快落遂浪浪。
未复田畴绿，才苏菜陇黄。
粗能宽闵闵，聊且慰皇皇。
末世耽饕佛，前闻戒暴尫。
于公明孝妇，卜式讼弘羊。
是可资邦本，宁唯致岁穰。
公行有余力，我句漫斯狂。
半载官离次，欲归行绝粮。
何当荷蓑笠，及此济江湘。
春睡 其一
李纲（宋代）

半生游宦鬓毛霜，依旧图书对晓窗。卯酒一杯春日暖，卧听鸣橹下清江。
送张中丞归使幕（一作韩翃诗）
张继（唐代）

独受主恩归，当朝似者稀。玉壶分御酒，金殿赐春衣。

拂席流莺醉，鸣鞭骏马肥。满台簪白笔，捧手恋清辉。
山村
弘历（清代）

几家负郭静无尘，短屋疏篱野趣真。门枕清溪聆㶁濊，窗含翠嶂看嶙峋。

东流镇日来西㵎，南舍常时候北邻。最是烟霞足供养，住山不是住山人。
前之十首次诗 其三
释行海（宋代）

十五游方今五十，异乡偏感故乡春。吴樯语燕频留客，楚谷蛮莺苦唤人。

柳瘿冷悬芳信雨，花须暖污阿香尘。如今又在长安别，夜夜天边望北辰。
述古
员兴宗（宋代）

道浑语不枯，意尽文自止。
思成茧抽绪，涣若风行水。
恭惟古先民，吾今亦如此。
谁欤章句绘，碌碌寄馀子。
道傍小桃
杨万里（宋代）

吹尽残桃无可残，也无地上落花痕。
独行寻到青苔处，拾得嫣红一片看。
戏寄南华翁 其三
黄裳（宋代）

始闻佳耦得韩娘，百里恩新绶与章。月欲笼人笼未得，先生犹治鲁山忙。
山光寺一首
沈遘（宋代）

高台已倾曲池平，江都宫殿野草生。隋家事远不须问，淮南非复百年城。
玉楼春
莫将（宋代）

前村雪里虽然早。争似横斜开处好。直饶隔水是江南，也恐一枝春未到。
延宾莫恨花阴小。见说芳林今古抱。集花潇洒洞天深，永夜玉山应自到。
寄德邵 其二
李正民（宋代）

闻说王门久曳裾，馀皇曾奉数行书。柯山倥偬难为客，海岸萧条且屏居。

侯喜不应操耒具，井丹宁肯食葱菹。扁舟过我非难事，百结心旌待子舒。
丙子杪秋骄阳蒸热踰月不雨偶坐南轩承少保镇山先生佳篇屡赠蹶然有感怀答三首 其一
胡直（明代）

蒸暑隆三伏，胡然剧杪秋。骄阳乘时令，无乃乖蓐收。

循畴菽并萎，临池埃欲浮。芳兰摧通谷，时菊零京丘。

灵雨不相济，田父空告愁。舍置坐中轩，已矣非吾忧。

发箧来琼玖，清风慰吾求。
禾山秋兴
欧阳鈇（宋代）

生计嗟乌有，谁人问子虚。
西风五更雨，南雁数行书。
衰朽儿童笑，飘流岁月馀。
秋深新病起，吾志在吾庐。
登名山寺宿高盖兰若纪兴 其四
佘翔（明代）

鹫岭疑兹地，真堪奉法王。芙蓉云外耸，薝卜雨中香。

山色含晴霭，钟声带夕阳。下方聊借榻，兰若一灯光。
醉春风　　春思 春情
吴伟业（清代）

眼底桃花媚。罗袜钩人处。四肢红玉软无言，醉。醉。

醉。小阁回廊，玉壶茶暖，水沈香细。

重整兰膏腻。偷解罗襦系。知心侍女下帘钩，睡。睡。

睡。皓腕频移，云鬟低拥，羞眸斜睇。
深居
郑谷（唐代）

吾道有谁同，深居自固穷。殷勤谢绿树，朝夕惠清风。

书满闲窗下，琴横野艇中。年来头更白，雅称钓鱼翁。
踏莎行　刘道长生子
韩邦奇（明代）

麟凤呈祥，熊罴梦协。明珠掌上圆如月。万家灯火庆长年，初辰明日元宵节。

阀阅高门，箕裘世业。天公固永仁人泽。冯京原是玉皇童，释伽亲抱来银阙。
送后村去国二首
胡仲弓（宋代）

人言责备过春秋，笑出修门肯怨尤。
去国早知如许急，劝君何怨莫来休。
是非不信无公论，胜负常关第一筹。
史笔未青先结局，天刑人祸免推求。
杭州杂诗和林石田
汪元量（宋代）

有客肠回九，无人发握三。
关中新约法，江左旧清谈。
铁骑来天北，楼船过海南。
一枝巢越鸟，八茧熟吴蚕。
郡斋左偏栽竹百馀竿炎凉已周青翠不改而为墙垣…之趣
令狐楚（唐代）

斋居栽竹北窗边，素壁新开映碧鲜。青蔼近当行药处，

绿阴深到卧帷前。风惊晓叶如闻雨，月过春枝似带烟。

老子忆山心暂缓，退公闲坐对婵娟。
再和初春微雪
吕陶（宋代）

治有春阳感，和无月律差。浓云方聚鹤，冻柳亦飘花。

瑞应来如响，群情喜溢涯。纵观天势淡，俄失地形窊。

素月交晖耀，狂风助击拿。一斑迷隐豹，三尺晦祥鸦。

塞上威尤凛，军中语敢哗。汉兵同被练，朔地讶吹沙。

冷焰侵残燧，寒声入旧笳。飞纨安用裂，种玉岂须畬。

清洁山川景，微茫草木芽。垦田因泽及，望岁已心遐。

共荷沾濡力，应忘旱歉嗟。诗豪夜传卷，贺客晓趋衙。

渗漉元侯德，生成赤子家。指期三日耜，拭目万箱车。

况赖深仁恤，会蠲重赋加。愿赓称颂句，岂肯匿咬哇。
为易太守题日本僧所作田庐图
倪谦（明代）

在昔寻仙闻祖龙，欲度弱水求瀛蓬。徐生楼船载男女，沧溟远汎将焉穷。

海洲驻节不复返，至今有国扶桑东。君民举国奉夷教，诗书亦沾邹鲁风。

圣人在御重柔远，梯航万里车书通。来宾重译贡方物，授馆致饩恩优隆。

史臣笔底晓词翰，丹青绘事兼能工。始知文化洽殊俗，意匠彷佛荆关踪。

礼曹郎官青琐客，溪藤数幅陈南宫。召之放笔恣挥洒，风景写出江南同。

野桥百尺跨溪水，旗亭一簇依林丛。长途策蹇过行旅，隔岸骑牛来牧童。

居民比屋事耕稼，郊原禾黍方芃芃。岂其经行写所见，家山想是劳形容。

郎官出守分虎铜，携图谒我幽轩中。为言此画非所重，以出远人聊见崇。

为君乘兴写长句，日华正照东窗红。
次韵颜运使伏龙山诸葛祠堂二首
项安世（宋代）

大义炯如新，千年报国身。
宁从东海死，不作帝秦人。
奉陪知府内翰至卞山有诗五首
程俱（宋代）

卞维吴兴镇，杰出众山外。晴朝自生辉，韫玉见奇态。

新阡表南阳，独据山水会。青松三万本，已复出蓬艾。

灵泉发道左，天遣资灌溉。初无一线溜，泛滥欲浮芥。

披榛伫方空，馀浸忽可浍。清踰金沙泓，甘此中泠派。

朝涵卞峰云，暮作霅溪濑。岂惟供百须，旱岁亦多赖。

殷勤五大夫，随喜奉微盖。尝闻瑜瑾姿，德与君子配。

兹泉为人出，固是神所介。当令玉德名，相与流千载。
赠子亦仙根用七十二峰羁客韵
吕汝玉（清代）

著作从来欲等身，何妨樽酒话良辰。诗宗李杜原无忝，气臭芝兰契有因。

笔墨风流归韵士，江山管领属才人。坐久不知新月上，满窗纸色净如银。
水调歌头·冬至子之半
魏了翁（宋代）

冬至子之半，玉管罅微阳。壶中别有天地，转觉日增长。一样金章紫服，一样朱颜绿发，翁季俨相望。翁是修何行，未已且方将。玉生烟，兰竞秀，彩成行。翁无他智，只把一念答苍苍。今日列城桃李，他日八荒雨露，都是乃翁庄。要数义方训，不说窦家郎。
周元亮奉赦南还龚孝升有诗赠别旋起青州道次韵和寄 其五
邹式金（清代）

祖帐应无及，春明键始开。江淮双带接，风雪片帆回。
出塞曲（四首）
林鸿（明代）

玉关秋信早，未雪授征衣。
王者应无敌，胡尘不敢飞。
三河兵气盛，五道羽书稀。
日晚笳声发，将军射猎归。¤
同梁坚德受戒椒园有述 其二
陈学佺（明代）

越死超生底事忙，青梅才结柳条黄。怪来郎将狂初醒，却笑端明梦已长。

饮酒喜从天预戒，闻筝犹觉习难忘。云间风动虚窗外，声色何曾两不将。
泽民因诵乐天欲留年少待富贵富贵不来年少去
吴芾（宋代）

劝君且醉瓮头春，休把升沉累此身。
自古功名须遇主，到头富贵不由人。
蟠胸器业元高世，落笔词章更出尘。
道在何忧年少去，九重前席会相亲。
偈颂一百二十三首
释祖钦（宋代）

竟日窗开坐寂寥，岩前笋稚欲齐腰。
幽禽忽起藤花落，磵瀑吹声度石桥。
和文与可洋州园亭三十咏 横桥
苏辙（宋代）

湖里种荷花，湖边种杨柳。
何处渡桥人，问是人间否。
入山
刘敞（宋代）

连山何丛丛，相背复相向。盘溪殆千曲，险石弥万状。

或疑天地翻，斗起渤碣浪。蹙沓更腾凌，变化倏奇壮。

舟车未为用，夷夏永觖望。凿空伊谁氏，重译肇霸王。

茫茫千万岁，冉冉道交丧。薄伐策已卑，割据事逾妄。

衣冠惨分裂，玉帛敝辞让。至仁有柔服，远驭耻惩创。

非无一丸泥，不乏万人将。齐雠纾九世，鲁锦轻百两。

羊肠劳跻攀，鱼齿困沿并。彼岐亦云岨，易简德固旷。

大哉天作诗，因见圣者量。
思平泉树石杂咏一十首 其二 似鹿石
李德裕（唐代）

林中有奇石，髣髴兽潜行。乍似依岩桂，还疑食野苹。

茸长绿藓映，斑细紫苔生。不是见羁者，何劳如顿缨。
阳春曲
王世贞（明代）

汉女三千人，一一盼阳春。花开不见日，愁绕翠蛾颦。

君王雨露在一身，那得遍洒东门尘。君不见赵家姊妹玉不如，昭阳乍亲椒殿疏，何况增成班婕妤。
颂古八首
释道颜（宋代）

一钱为本万钱利，富不足而贫有余。
换骨夺胎些子药，输他潘阆倒骑驴。
皎皎
赵崇嶓（宋代）

皎皎白玉堂，有女白於玉。
门前车马任西东，门里苔痕四时绿。
春风撩乱飞伯劳，樱桃花重红夭夭。
夜深扑落金剪刀，乌龙睡稳蟾蜍高。
七里驿遇叶振卿秘校南归三首
孔武仲（宋代）

湘水秦山此路分，更持杯酒劝行人。
马头便作天涯别，好到江南看早春。
外厨遗火二首
王安石（宋代）

青烟散入夜云流，赤焰侵寻上瓦沟。
门户便疑能炙手，比邻何苦却焦头。
浣溪沙（和曾纯甫题谢氏小阁）
张抡（宋代）

筑室峥嵘占宝峰。退朝燕坐万缘空。出尘高志抗冥鸿。

何日嘉缘陪一笑，看君豪饮釂千钟。试凭鄙句作先容。
剪牡丹·舟中闻双琵琶
张先（宋代）

野绿连空，天青垂水，素色溶漾都净。柳径无人，堕絮飞无影。汀洲日落人归，修巾薄袂，撷香拾翠相竞。如解凌波，泊烟渚春暝。
彩绦朱索新整。宿绣屏、画船风定。金凤响双槽，弹出今古幽思谁省。玉盘大小乱珠迸。酒上妆面，花艳眉相并。重听。尽汉妃一曲，江空月静。
赋得处处春云生
皇甫汸（明代）

春色蔼无际，朝云最可怜。
金枝纷映带，玉叶缀联翩。
弄影交疏里，含情飞盖边。
长安遥向日，何处奉非烟。
桂枝香·武夷九曲
佚名（宋代）

武夷九曲。甚乐响云韶，旆走星纛。更捧琼浆九酝，蟠桃初熟。元来崧岳生申旦，会群仙、献长生箓。岁寒堂上，冰壶影里，长跨青鹿。记往日、堤沙旧筑。有书龠金腾，勋写歌鹄。更化和朝，半是世臣乔木。明年瑞庆才经月，侍重瞳、应奉卮玉。此时奋建联班，却将万年齐祝。
程帅寄诗见忆次韵四首
陈造（宋代）

子云属思旧深沉，脱手清诗语间新。
天上黄陈应首肯，授公此柄淑诸人。
答骆肖秦
洪咨夔（宋代）

过我葵榴巷，留君笋薤厨。
襟怀新雨快，面目故山癯。
自笑孤飞鹤，谁怜返哺乌。
未应埋没得，囊有万骊珠。
秋夜陪郑助教苍林宴集分得深字
王恭（明代）

沙堰云归半夕阴，露荷烟筱净烦襟。明河一叶秋声早，红烛虚庭醉影深。

璧水旧游千里会，青山归兴故园心。沧洲况与苍林近，此地应期重盍簪。
长相思
吕胜己（宋代）

体夭夭。步飘飘。绶带金泥缕绛绡。珑璁趁步摇。

浅霞消。两峰遥。斜插层楼金系腰。花羞人面娇。
奉和御製读后周书
夏竦（宋代）

迁哲承华绪，深谋事战征。
艰危思大节，慷慨得群情。
惠爱均戎旅，威名震敌城。
江陵摧寇势，宵遁赖奇兵。
感兴三首 其一
贡师泰（元代）

芙蓉生绿水，水绿花更好。采花当及时，莫待颜色老。

美人久不见，华发忽已皓。因之遗芳馨，聊以慰怀抱。

失意且勿嗟，令名当共保。
吴民女
陈润道（宋代）

吴民嗜钱如嗜饴，天属之爱亦可移。
养女日夜望成长，长成未可为民妻。
百金求师教歌舞，便望将身赡门户。
一家饱暖不自怜，傍人视之方垂涎。
朱门列屋争妍丽，百计逢迎主人意。
常时疏弃自悲啼，一旦承恩多妒忌。
古人怕为荡子妇，夜夜孤眠泪如雨。
今人甘为贵人妾，得意失意花上月，
荡子不归宁空房。主人喜怒多不常。
杂体诗三十首 其六 刘文学桢感怀
江淹（南北朝）

苍苍山中桂，团团霜露色。霜露一何紧，桂枝生自直。

橘柚在南国，因君为羽翼。谬蒙圣主私，托身文墨职。

丹彩既已过，敢不自雕饰。华月照芳池，列坐金殿侧。

微臣固受赐，鸿恩良未测。
偈颂六首
释深（宋代）

维摩默然，普贤广说。
历代圣贤，互呈丑拙。
君不见落花三月子规啼，一声声是一滴血。
慈云岭
杨蟠（宋代）

落日愁飞雨，云中一线明。
西湖将尽处，忽见大江横。
御君兄内子妆阁被火敬唁以诗八首 其一
王彦泓（明代）

梦回飞焰及雕梁，傅母来迟独下堂。翠羽金膏无暇救，床头抽得锦诗囊。
淳化乡饮酒三十三章
佚名（隋代）

伊鹊成巢，珍禽扆止。
婉彼佳人，配于君子。
次韵朱通判寄示盘龙山观瀑诗
项安世（宋代）

百尺山头下玉龙，吾人到此得参同。
河来积石崑崙顶，日出蓬参碧海东。
直自阴阳随处有，强分泉火本来空。
君看击石还呵砚，燥湿先生一性中。
鸡泽道中
李一宁（明代）

茅屋投居笑笑忙，男儿事业在纲常。马蹄泥泞村边急，客思蝉声叶底长。

萱草绿深秋霭合，豆花香散午风凉。何时海燕乘春至，白日双飞入画堂。
送英州理掾朱舅
宋庠（宋代）

远补参卿掾，来过乞墅甥。
秋悲先雁引，晓涕伴参横。
薏子期蠲疾，梅花幸寄声。
片言无异俗，阴德在乡闳。
宫词一百首 其九十五
岳珂（宋代）

三更内省奏边机，閤子门头等御批。坐待报筹呼绛帻，上阳晓色已多时。
读吴怡诗卷二首
张耒（宋代）

疏梅半落雪中香，想子孤吟对酒缸。
野水荒山半猿鸟，跨驴谁问贾长江。
长相思·雨
万俟咏（宋代）

一声声，一更更。窗外芭蕉窗里灯，此时无限情。
梦难成，恨难平。不道愁人不喜听，空阶滴到明。
张文岳给事典楚试还过雁门留酌兼别
孙传庭（明代）

兄弟天涯此会难，为君似觉酒肠宽。曾怜采葛三秋别，可乏平原十日欢。

座上文章飞郢雪，樽前气味袭湘兰。简书独畏催行急，一曲骊歌不忍弹。
祖机上人
释祖钦（宋代）

灵妙这机，佛祖莫知。
疾则蹉过，迟非所宜。
灵在自己，妙在日用。
吃饭著衣，一静一动。
动静两忘，波停岳耸。
闻张六复弃官归
刘敞（宋代）

应怀折腰辱，复作弃官行。颇似陶彭泽，兼疑尚子平。

兵戈未消散，盗贼苦纵横。余亦存丘壑，相期作耦耕。
西村
张侃（宋代）

篮舆轧轧过西村，小麦青青雨露恩。山色无穷开远近，民家守分度昕昏。

僧精持课归林下，客自携尊醉竹根。每日尘氛牵百念，要须结屋浸溪痕。
奉和袭美谢友人惠人参
陆龟蒙（唐代）

五叶初成椵树阴，紫团峰外即鸡林。名参鬼盖须难见，

材似人形不可寻。品第已闻升碧简，携持应合重黄金。

殷勤润取相如肺，封禅书成动帝心。
临江仙
刘辰翁（宋代）

过眼纷纷遥集，来归往往羝儿。草间塞口绔间啼。

提携都不是，何似未生时。

城上胡笳自怨，楼头画角休吹。谁人不动故乡思。

江南秋尚可，塞外草先衰。
过安仁县权令主簿同蔡尉见访二首 其二
孙觌（宋代）

投老一浮萍，长亭复短亭。谁怜仙客去，自有故人经。

世乱眉多赤，情高眼独青。临分听苦语，令我醉时醒。
赠新安吴澹如基尧
朱景英（清代）

万里苍茫外，嵇康有故人。天涯喜相见，款曲动弥旬。

久客得无泪，长歌欲损神。故园花自发，绝域望馀春。
次韵子厚弟喜雨行赠赵守端质
王之道（宋代）

我生畏暑如畏焚，奈此岁旱风尘昏。
十年废放卧岩壑，名虽八尘身黎元。
恒暘乞雨雨乞霁，雨转为淫暘转炽。
不知此理果何如，每讶天心异人意。
去年避地还家园，蒿莱满目高侵天。
秋阳肆虐冬益甚，涉春陂泽皆平川。
迩来焦槁遍区宇，黄金剌液胶流弩。
赵侯日为疲瘵忧，应怪鲁书三不雨。
天人大抵常相资，顾我碌碌伤无奇。
鬻浆苦凉屠苦热，敢望屏翳从招麾。
圣主东巡群后觐，万里江淮方水运。
折冲御侮赖亲贤，何独为霖福斯郡。
精诚昭格吾谁欺，顷间祷雨人所知。
忽然檐溜泻河汉，数声霹雳轰相随。
公堂六月清无暑，旋矶龙团试分乳。
官曹相贺复何言，且戒农夫筑场圃。
小人托庇安村墟，获同野老歌而呼。
愿公玉带县金鱼，奉报得雨禾生稃。
霏霏不厌沾衣裾，稍晴欲自躬犁锄。
斯民食足吾其俱，何妨把酒仍观书。
元范别后寄惠佳篇清叟次韵见示格律俱高咏叹不置因亦用韵写呈二兄聊发一笑 其二 呈清叟
朱熹（宋代）

五十行过二，双鬓飒秋草。平生素心人，谁与共兹抱。

今年庐山下，得子恨不早。岁月幸同庚，诗书复同道。

惟应山南北，云母夜堪捣。独生有先期，回崖讵难到。

丹经不我诳，白发须一扫。看公须眉苍，杖钺督征讨。
感遇二十五首 其十三
张耒（宋代）

西京全盛日，宫阙上参天。建章千万户，白昼下神仙。

金琼丽云日，栱角压山川。一朝丧乱至，两观入戈鋋。

渐台既已平，长门随飞烟。物大变亦巨，安荣竟徂迁。

毋怪秦汉君，甘心惑神仙。
临江仙（苏倅席上赋）
虞俦（宋代）

万壑千岩秋色里，歌眉醉眼争妍。一枝娇柳趁么弦。疑非香案吏，诏到小蓬天。

乐事便成陈迹也，依人小月娟娟。尊前空唱短因缘。引船风又起，吹过浙江边。
过敏叔次韵
许景衡（宋代）

花县曾联令宰裾，神都今喜没阶趋。青云羽翼看一鹗，秋水精神识二雏。

历览何如少陵集，新诗便是梓州图。狂吟大胆谁知我，敢向龙门捋虎须。
重过长千里有感
黄标（清代）

两经霜露动深哀，况听秋声木末来。江上重寻鸥鹭侣，雨中复上凤凰台。

千家古里连青陌，六代遗宫长碧苔。此日登临多感处，百年怀抱一时开。
扬州慢
张祥河（清代）

谒岱东来，渡河南下，挂帆共数归程。望秋山不见，莽莽隔遥青。

归阳外、江潮远去，酒边愁阵，谁出奇兵。渐分飞征雁，孤舟今夜芜城。

客中送客，算匆匆、时序须惊。指宛水波长，吴淞梦近，难遣离情。

百岁几回圆月，笙歌起、和我诗声。更清晖，天末疏星，镫傍寒生。
乞巧
林杰（唐代）

七夕今宵看碧霄，牵牛织女渡河桥。
家家乞巧望秋月，穿尽红丝几万条。
春晚杂兴
陆游（宋代）

寂寂野人家，柴扉傍水斜。
僧分晨钵笋，客共午瓯茶。
燕户添新土，蛛丝罥落花。
悠然便终日，惟此送年华。
从人乞酒
汪藻（宋代）

张侯表表霜松立，嗜酒清狂馀故习。长年种秫学渊明，门外溪故和月汲。

手调溪上百花乳，十日炼成冰雪汁。糟床夜听秋雨注，诗肠晓放春风入。

饱闻誇说未曾见，但笑书生便饮湿。尔来消渴卧江海，更似枯鱼过河泣。

倾家饷客古人事，坐看兵厨千斛给。那知日饮无骨相，咫尺公荣殊不及。

西风昨夜到林杪，左手蟹螯行可执。新醅早晚定堪斟，冻蚁浮缸应戢戢。

心知问字寂寥久，会遣鸣鞭驰送急。呼儿洗盏酹先酒，为君快作长鲸吸。
挽李山房
徐集孙（宋代）

吟誉先君者，多埋葛岭傍。
几年千里客，一夕九原伤。
琴砚遗儿远，棺衾得友偿。
玉楼天上事，应有旧山房。
老病
曹勋（宋代）

老态日益出，老病日见侵。
疾多戒少饮，杯行常浅斟。
孤坐每惮起，纾思不成吟。
白日事有待，中夜谁知音。
荷花
李訦（宋代）

奇奇水上花，湛湛花下水。
花得水扶持，水因花富贵。
当中既植藉，四畔还种苇。
自然秋风生，便有江湖意。
浔州
萧刓（宋代）

自广直邕分十郡，绵龚引象列三江。水归东海流无尽，山拱西祠势若降。
秋成
郑思肖（宋代）

秋成田里自人烟，刁斗声中又一年。王莽货泉成底事，东都仍用五铢钱。
自喜
白居易（唐代）

自喜天教我少缘，家徒行计两翩翩。身兼妻子都三口，

鹤与琴书共一船。僮仆减来无冗食，资粮算外有馀钱。

携将贮作丘中费，犹免饥寒得数年。
寄大光
陈与义（宋代）

心折零陵霜入鬓，更修短札问何如。
江湖不是无来雁，只惯平生作报书。
赠别周文显三首
赵蕃（宋代）

有别动五六载，相过才一二朝。
白首我方糟曲，素风君欠箪瓢。
寄张廉
熊禾（元代）

七闽古要荒，是为越南徼。
秦汉列职方，居民亦稀少。
文风渐褰开，李唐盛称表。
问之何因尔，风气有先兆。
桓桓观察公，切切廑告诏。
至今章掖流，诗书被余照。
伊洛道既南，考亭重继绍。
譬之中天日，万古垂炳耀。
岂但行中原，衣被弥岭峤。
云胡一气迁，变化有难料。
百年诗书地，末俗事攘矫。
岂是殷民顽，此亦关感召。
天下本无事，庸人自为扰。
庸人亦何伤，贪小祸非小。
小贪人易知，大贪一何巧。
豺狼不堪问，狐鼠何足道。
哀哀消漳民，仁者宜一吊，
何年彗旄头，燐火犹有爝。
十家九空荒，落日曛野烧。
迩来痛甫定，生意渐原草。
三年两徵兵，行人亦伤悼。
闽地本硗瘠，山海相带绕。
两耕不供餐，俭岁即有莩。
独藉煮海余，易以供岁调。
古人弛丽禁，琐琐不尔较。
但令官无亏，一任民转漕。
近年盐法密，适以长贪暴。
茫茫一溟渤，乃是大穽沼。
下不济民穷，上不资国耗。
饥狼与饿鼠，白昼敢嘷噪。
民膏宁几何，尔腹安得饱。
我思山海藏，本是天地宝。
公家卖盐引，本钱亦铢秒。
只今增倍蓰，安得不为挠。
上恩岂不厚，末弊诚不料。
官曹既犹御，何责汝为盗。
千钧发鼷鼠，桃虫集飞鸟。
我欲陈其言，哀情动深悄。
闽山秀而刚，习气本强矫。
近代姱节人，一一皆可考。
汉史言未公，反覆出篁筱。
反覆岂其性，当年久探讨。
学道皆有用，薰陶乃其妙。
抚御或失宜，反以萌不肖。
矧兹一峤地，峒险接深杳。
郡人生本微，邻寇时掠剽。
亟当保天和，玉石戒俱燎。
民生必有养，而后可施教。
云何无其具，而辄事刑勦。
海滨去天边，高高不堪叫。
使者重观风，苏息宜及早。
四安道中所见
牟巘五（宋代）

姑溪小队带薰风，笳鼓欢迎鹤发翁。
三十九年成一梦，几多陈迹泪痕中。
水龙吟
孙云凤（清代）

日斜微雨初晴，薄寒天气清明矣。重门半掩，疏帘低捲，单罗衫子。

芳草池塘，落花庭院，黄昏独自。袅纱窗篆缕，东风乍暖，栏杆外，春过二。

回首旧时游处。问年来、几番桃李。浮云一别，暮烟孤棹，晓霜征辔。

雁字无凭，秋声又起，鱼沉江水。但团圞今夜，小楼明月，照人千里。
酬蔡十二博士见寄四韵
权德舆（唐代）

芜城十年别，蓬转居不定。终岁白屋贫，独谣清酒圣。

风尘韦带减，霜雪松心劲。何以浣相思，启元能尽性。
送友人还广州 其一
王藻（宋代）

九月值摇落，送君南粤遥。寒砧催木叶，轻楫理江舠。

衣上桄榔雨，吟边玳瑁潮。越王台上望，烟月霭迢迢。
鼠狼二首
释宝昙（宋代）

业为鼠技不能群，酷似狼贪却畏人。
歃血未乾犹窃粟，岂应秦了又生秦。
颂十玄谈·一色
释印肃（宋代）

明月芦花不似他，於中一气逼天罗。
涅槃影裹无相识，鼻孔辽天笑大歌。
客况六言五首
方回（元代）

狐白裘玉作带，汗血马金为鞭。
雪发河中老叟，霜天裸体撑船。
酬耿拾遗题赠
严维（唐代）

掩扉常自静，驿吏忽传呼。水巷惊驯鸟，藜床起病躯。

顾身悲欲老，戒子力为儒。明日公西去，烟霞复作徒。
诗一首
韩琦（宋代）

晋阳封守远睢阳，空有驰魂若侍傍。处世少容虽凿枘，与公相侍自宫商。

冥鸿愈适知难慕，疲驾将颠失预量。新句暗投频骇目，少陵光焰极辉煌。
过玉山东三塘五首
杨万里（宋代）

赤日中涂绿树阴，肯将碧繖借行人。
片云忽在树头上，失却勋劳庛得身。
句
晃逈（宋代）

岂知习静知常子，尘外天声满耳根。
四方观练深心诀
晃逈（宋代）

性之生情，为梦为想。
性之生缘，如影如响。
如有古圣，愚将安仰。
如有妙道，愚将安倣。
爰得智刃，决开疑网。
人如同心，超然独往。
明融日新，率由天奖。
陶弓手弃役入道
白玉蟾（宋代）

青黑文身志气豪，生擒六贼脱尘劳。
当年尚有弯弓手，射杀三尸入大罗。
同马参戎游鸣沙山月牙泉歌
苏履吉（清代）

敦煌城南山鸣沙，中有大泉古渥洼。后人好古浑不识，但从形似名月牙。

或为语言偶相类，听随世俗讹传讹。我稽志乘分两处，古碑何地重摩挲？

参戎马公偏好道，茸修古庙山之阿。约日驱车同访胜，一泓清漪月钩斜。

堆沙四面风卷起，人来坐坠寂无哗。忽闻沙里殷殷响，声似渔阳鼓掺过。

人道神灵不可测，英物未许人搜罗。汉武当年产天马，万晨沙场战马多。

何如今日成陈迹，沙不扬尘水不波。渥洼渥洼是与否，我还作我鸣沙山下月牙歌。
送卢郎中使君赴京
皇甫冉（唐代）

三年期上国，万里自东溟。曲盖遵长道，油幢憩短亭。

楚云山隐隐，淮雨草青青。康乐多新兴，题诗纪所经。
再和杨公济梅花十绝
苏轼（宋代）

人去残英满酒樽，不堪细雨湿黄昏。
夜寒那得穿花蝶，知是风流楚客魂。
再和商卿
孙应时（宋代）

近识城南吴市仙，千岩活句得真专。
令人向壁卧三日，悔我读书空十年。
樽酒细论还得否，风帆欲去独依然。
从今千里清秋梦，长在高山流水边。
游三乳洞
曾丰（宋代）

海上有三山，岭南有一洞。
洞中天下奇，少有相伯仲。
探原冥莫涯，窥底窈无缝。
流泉沆瀣融，滴乳氤氲冻。
谲姿互形容，驳理交错综。
推原开辟初，造化穷妙用。
琼田鬼为耕，芝草天为种。
初为仙界包，后与妙门共。
我生嗜娱嬉，兹赏乘倥偬。
幽迹重穷探，古碑难疾诵。
玩心犹未厌，行色已先动。
山容笑相留，水声泣相送。
后土不爱珍，入眼亦云众。
形模怪莫名，留作诸天供。
琤然钟磬声，独与雅意中。
重价酬良工，采归以自奉。
列箱妻儿争，堆案宾客弄。
那知含韶音，未与登禹贡。
清庙千载勋，钧天一场梦。
何如卧岩间，天性得自纵。
物情我平章，我事谁折衷。
物我两忘怀，宴坐听禽哢。
虞美人（邢子友会上）
陈与义（宋代）

超然堂上闲宾主。不受人间暑。冰盘围坐此州无。却有一瓶和露、玉芙蕖。

亭亭风骨凉生牖。消尽尊中酒。酒阑明月转城西。照见纱巾藜杖、带香归。
琴
易士达（宋代）

花间横膝兴何深，流水高山几古今。
一自杏坛声响绝，不知谁解继遗音。
成都送别费冠卿
陆畅（唐代）

红椒花落桂花开，万里同游俱未回。

莫厌客中频送客，思乡独上望乡台。
高宗明堂前朝献景灵宫十首 其三 圣祖位奠玉币用《灵安》。
郊庙朝会歌辞（宋代）

玉气如虹，丰缯充笥。既奉既将，亦奠在位。有永群后，实相祀事。

何以临下，心意不贰。
和张规臣水墨梅五绝·其四
陈与义（宋代）

含章檐下春风面，造化功成秋兔毫。
意足不求颜色似，前身相马九方皋。
寻梅十首 其五
徐瑞（宋代）

墙东一株苍藓身，故人手斸山中云。封植敢忘角弓赋，每到花开如见君。
吴大帝庙
刘克庄（宋代）

露坐空山里，英灵唤不回。
久无祠祭至，曾作帝王来。
坏壁虫伤画，残炉鼠印灰。
今人浑忘却，江左是谁开。
银鱼乾
杨万里（宋代）

初疑柘茧雪争鲜，又恐杨花糁作毡。
却是翦银成此叶，如何入口软於绵？
今年数日雪连年所少也
韩淲（宋代）

两年无雪今年雪，山积溪浮垄复横。消尽尘埃犹畏俗，酿成雅洁仅能清。

烟绵细麦添生意，风飐枯梅更有情。蔌蔌声中见疏密，近多昏暗远如明。
初夏十首 其七
陆游（宋代）

赐食金盘出宝闺，玄熊掌映紫驼蹄。侯家但诧承恩泽，岂识山厨苦荬齑。
跋仲营子母马二首 其一
曹勋（宋代）

苜蓿枯时霜雪深，崚嶒瘦骨病侵寻。高蹄岂复腾骧意，眵目终存舐犊心。
玄珠歌 其十三
张果（唐代）

欲采玄珠日月奔，先须火发制灵根。朝元万过金精结，此是登真第一门。
读书有感
何梦桂（宋代）

短发凌霜强自搔，可能书剑更徒劳。春秋已降功名薄，秦汉而来智术高。

天外寸心孤雁影，人间万事九牛毛。却怜刺股徒辛苦，狐貉何曾耻缊袍。
送许充复赴滁州
欧大任（明代）

一舸江淮水寺钟，看碑应到白云重。风尘羡尔扶藜去，秋满琅琊七十峰。
夜雪简王雪舟
童冀（明代）

儿时不识愁，见雪喜欲颠。长大颇不喜，所望在有年。

蹉跎齿发颇，况乃忧患煎。一身去乡国，道里踰五千。

北风昨夜起，积雪被南天。故乡美醽醁，不到篷窗前。

颇闻王子猷，夜泛湘江船。岂无戴安道，掩关方醉眠。

人事每如此，远客殊可怜。
饭罢
王谌（南北朝）

雪意犹商略，溪云半有无。
短莎眠野犊，枯树点寒乌。
牢落诗仍在，萧条岁已徂。
过门人挽住，相倩写桃符。
予与山南王仆射起、淮南李仆射绅…举之、公垂二相公
白居易（唐代）

故交海内只三人，二坐岩廊一卧云。老爱诗书还似我，

荣兼将相不如君。百年胶漆初心在，万里烟霄中路分。

阿阁鸾凰野田鹤，何人信道旧同群。
赠张金吾璩子
屈大均（明代）

伊昔龙门战，君当矢石先。三千句践士，十四舞阳年。

日落苍梧树，云沉涨海天。有兄频殉国，流恨鹡鸰篇。
颂一百则
释重顯（宋代）

圣谛廓然，何当辨的。
对朕者谁，还云不识。
因兹暗渡江，岂免生深棘。
阖国人追不再来，千古万古空相忆。
休相忆，清风匝地有何极。
杂曲歌辞。鹧鸪词
李涉（唐代）

湘江烟水深，沙岸隔枫林。何处鹧鸪飞，日斜斑竹阴。

二女虚垂泪，三闾枉自沉。惟有鹧鸪鸟，独伤行客心。

越冈连越井，越鸟更南飞。何处鹧鸪啼，夕烟东岭归。

岭头行人少，天涯北客稀。鹧鸪啼别处，相对泪沾衣。
自武陵至沅陵道中杂诗十首 其八
何景明（明代）

山深多树木，百里人民稀。时有四五家，茅茨隔山陂。

沙田不可耕，何以禦岁饥。门前数亩园，秪收蓬与藜。

平明出汲涧，薄暮始得炊。童稚那敢出，但畏逢虎罴。

草黄纳晚禾，桑绿催官丝。嗟尔远方人，辛苦谁具知。
忆王孙
汪元量（宋代）

华清宫树不胜秋。云物凄凉拂曙流。七夕何人望斗牛。一登楼。水远山长步步愁。
云安闻鹃
汪元量（宋代）

云安风景愚能说，苍峡风掀浪如雪。
杜鹃叫得口流血，染遍山花归不得。
臣甫再拜哦新诗，诗成甫也成愁绝。
都人重是古帝魂，敬重此鸟心不辍。
不知此鸟知不知，四时叫得巴山裂。
却忆群姬左右趋，三十六宫醉花月。
送许尉
曹勋（宋代）

平生许彦充，躯胆两豪举。
掀髯参军事，讵可细碎语。
我时百僚参，计拙役甚苦。
从事得余力，慷慨志相许。
公乃小著鞭，一官尉南浦。
盐车虽云困，垂棒亦其所。
原子逢荐达，天王方振旅。
求田勿堕气，苞茅当问楚。
此事岂不壮，况复吾素与。
我缘拥縗服，窘欲访鸡黍。
天寒霜雪盛，世乱豺狼阻。
何堪南北趋，别意寓琖俎。
伤心有清泪，挥洒欲如雨。
小桃红
乔吉（元代）

绀云分翠隆蹉丝，玉线界宫鸦翅。露冷蔷薇晓初试。

淡匀脂，金篦腻点兰烟纸。含娇意思，殢人须是，亲手画眉儿。
夏日即事
张九成（宋代）

拂袖归来好，亲朋语笑真。
山高多爽气，溪迥只清沦。
帘幕深无暑，琴樽静照人。
短衫吴轂细水长流，团扇越罗新。
翠竹书千卷，沧波钓一轮。
身閒人自远，心净世无尘。
月出千峰外，风生万壑滨。
庾公楼上兴，曾点舞雩春。
高论倾今古，长歌动鬼神。
勋名吾已判，朝市任纷纶。
过颖桥怀永叔
梅尧臣（宋代）

昔送之官东郡时，夜阑对酒风揭屋。
君今淮海予再过，古驿依依老槐绿。
偈颂一百二十三首 其一○六
释普度（宋代）

八十翁翁辊绣毬，谁知辊得意休休。如今逗到凌霄上，云自高飞水自流。
满江红 其一 和王夫人《满江红》韵，以庶几后山《妾薄命》之意。
文天祥（宋代）

燕子楼中，又挨过、几番秋色。相思处、青年如梦，乘鸾仙阙。

肌玉暗消衣带缓，泪珠斜透花钿侧。最无端、蕉影上窗纱，青灯歇。

曲池合，高台灭。人间事，何堪说。向南阳阡上，满襟清血。

世态便如翻覆雨，妾身元是分明月。笑乐昌、一段好风流，菱花缺。
次韵丁制置远迎三绝
魏了翁（宋代）

乔松挺挺百年期，霜雪无端顿系之。
一点阳和消不断，春风又长岁寒枝。
桃花寺行宫题范宽江山萧寺图 其三
弘历（清代）

最萧閒处结僧寮，杖策何人过板桥。好与盘山相印證，淡皴浓黛不相饶。
水精脍
杨万里（宋代）

上饶灵山无它灵，空山满腹著水精。
炯然非石亦非玉，乃是阴崖绝壑千秋万岁之坚水。
只知灵山有爽气，谁知水精有奇味。
诗人新试餐玉方，解遣坚凝作松脆。
银刀细下雪缕飞，金盘飣出琼瑶推。
齿牙著处霜霰响，殽鲭厌後胸襟开。
尊前欢伯来督战，坐上嘉宾欲惊散。
胸中自有水精官，不怕醉乡无畔岸。
还山留别长安知己
王季友1（唐代）

出山不见家，还山见家在。山门是门前，此去长樵采。

青溪谁招隐，白发自相待。惟馀涧底松，依依色不改。
有怀
释行海（宋代）

小雨如烟柳杪迷，伯劳东去燕西飞。
须臾又是春三月，门对碧桃人未归。
朱槿花
董嗣杲（宋代）

朝开暮落自篱头，此种南来翠叶稠。
辇致一壶舒数艳，时当三伏眩双眸。
麝香藤畔遗丹碗，叶莉窠边吐绵球。
凉月在天天似水，深红独照满堂秋。
重阳前数日风雨忽集慨然有悲秋之意
丘逢甲（清代）

四山风紧湿云流，落叶声中客倚楼。蕙怨兰啼千里梦，蛩烟雁雨一城秋。

伯龙鬼笑谋何拙，洗马人言意始愁。丛菊空留他日泪，故园烽火未曾收。
游咏真洞赠陶道人
释道潜（宋代）

渊明骨已朽，陈迹尚可求。我复识其孙，长鬣青两眸。

相去仅千载，犹能继风流。寄迹黄冠中，神姿邈清脩。

相携行洞天，暝色蔼已浮。松寒语栖鹤，潭静眠苍虬。

兰膏照深夜，风磬鸣重楼。吾庐閟三峡，清净亦此侔。

何时驾鹿车，访我西林丘。
花驴儿
王冕（元代）

花驴儿，渡江踏遍江南土。正值江南无马时，驴儿得志雄威武，况是能解花门语。

江南淫雨二百日，洪涛巨浪掀天舞。麻麦烂死秧苗无，百姓吞声苦饥苦，驴儿啖粟恬故故。

江南子弟不晓事，掷金驰逐争先睹。誇渠省得人语言，纵使能言亦何补？

花驴儿，乃奇遇。昨朝方上评事厅，今日又登丞相府，哮吼纵横谁敢侮？

老夫平生不信怪，见此怪事欲呕吐。归来十日不食饭，扼腕攒眉泪如雨。
自负
韩偓（唐代）

人许风流自负才，偷桃三度到瑶台。

至今衣领胭脂在，曾被谪仙痛咬来。
华盖仙山院
徐自明（宋代）

万当不如一，十发却休九。
乃知多言累，宁谨三缄口。
寂中洊雷多，悟处狮子吼。
百物自四时，六凿通九有。
风松静度曲，山花相与友。
心远境更幽，先生室无垢。
茶鼎苍蝇鸣，香几黄金纽。
澄神天籁息，见性籓篱剖。
对语彼上人，一笑开户牖。
自愧逐喧尘，成佛灵运后。
领省枢相太傅信安王挽词三首 其二
孙觌（宋代）

大号疏廷涣，中权秉帝枢。槐庭联上宰，芸省冠诸儒。

国瑞麟一角，家肥凤九雏。便乘箕尾去，彷佛在星图。
答谢尉得替
林逋（宋代）

牢愁漫散空阶雨，羁宦閒伤落日春。
未似青青河畔草，客亭长短送离人。
滕王阁三首
吴芾（宋代）

向来高阁久成空，今日雕栏势尚雄。
触影自怜人已老，题诗还愧我非工。
江山满目长悲古，樽俎开怀幸对公。
莫惜踌躇连日醉，此回别后几时同。
送赵拊
李覯（宋代）

先朝名士有遗孙，狼藉麻衣化洛尘。
笔下每求千古意，醉中曾过几回春。
劳生只见年年老，客路相逢事事新。
满座狂歌时莫笑，眼看燕市若无人。
东湖观荷有感
吴芾（宋代）

双头并蒂出天然，呈瑞悬知好事连。
果得故人来对饮，何妨一笑到金莲。
和苏子由
释元净（宋代）

春去春来冬复冬，几思虚论未缘逢。
歙溪道赏兄遗迹，勿少龙泓一老龙。
赠邓柏林其人貌似伍光宇 其一
陈献章（明代）

南山面目偶然同，又向人间见此翁。碧罗窗下一杯酒，犹胜良宵梦里逢。
石湖仙 石帚韵，寿鲁国李老夫妇七十
姚华（清代）

航回珠浦。喜量海斟江，春在宽处。谁问白头双侣，应从罗天访去。

仙根蟠错，更庇荫、万人歌舞。偕与。听补华、雅奏高古。

菖蒲驻颜信美，定书屏、仍铭俪句。宝墨赍题，绕宅蓬瀛烟雨。

旧典新谟，德门齐庆。绮琴双柱。槐影漫，灵光赋重文府。
建昌道上
戴复古（宋代）

凛凛北风劲，行行西路赊。
人情甘淡薄，世事苦参差。
酒易逢知己，诗难遇作家。
林间数点雪，错认是梅花。
扬州杂诗
林泳（宋代）

角声吹月上城头，薄酒千杯不疗愁。
要觅当年杜书记，栀灯数朵竹西楼。
发蜀客
张祜（唐代）

风吹鲁国人，飘荡蜀江滨。湿地饶蛙黾，衰年足鬼神。

时清归去路，日复病来身。千万长堤柳，从他烂熳春。
书生旧梦二解皆因榜过作
陈杰（宋代）

长忆西风翠袖单，暮檐修玉倚初寒。
一回得嫁平生足，更用花枝插白着。
吕氏心文友园亭杂咏十二首 其三 搴芳亭
黎民表（明代）

杂花满芳树，四时不改色。有酒须尽欢，春风应可惜。
扫花游 眼镜
聂树楷（清代）

明分秋水，又薄剪春云，轮悬双照。衰龄渐眊，喜看花雾里，自他有耀。

银海光摇，细字灯前能校。旁人笑。笑转磨寒驴，维妙维肖。

花详翻更巧。看裙屐少年，金丝耳绕。风云变了。正迷离五色，全无分晓。

刺目纷纷，不苦冥然更好。欲除掉眼中人，可怜吾老。
忆旧游（寄王圣与）
周密（宋代）

记移灯翦雨，换火篝香，去岁今朝。乍见翻疑梦，向梅边携手，笑挽吟桡。依依故人情味，歌舞试春娇。对婉娩年芳，漂零身世，酒趁愁消。

天涯未归客，望锦羽沈沈，翠水迢迢。叹菊荒薇老，负故人猿鹤，旧隐谁招。疏花温撩愁思，无句到寒梢。但梦绕西泠，空江冷月，魂断随潮。
送宋稚恭省觐归淮南
李澄中（清代）

秋风塞外来，吹我燕山树。草色青以苍，中有还乡路。

昨岁京洛尘，与君始相遇。抗怀见古人，论文表情愫。

行世互箴规，常恐多谬误。脂车感明发，告别一何遽。

君有垂白亲，倚闾愁日暮。人生天地间，孝友非细故。

挽绥即送行，欲去屡回顾。去去感人情，壮年乃孺慕。
朝中措
杨无咎（宋代）

杯盘狼藉烛参差。欲去未容辞。春雪看飞金碾，香云旋涌花瓷。

雍容四座，矜夸一品，重听新词。归路清风生腋，不妨轻捻吟髭。
宿青草渡
王镃（宋代）

夜深犹有去来船，长江倒影涵青天。
鹤寒梦觉松梢月，流水残梅浸香雪。
山翁呼儿沽酒归，独客有感未睡时。
提剑起舞摇斗宿，醉里天风生两袖。
长江巨浪图
吾丘衍（元代）

卷中秋色似江皋，已觉轩窗走六鳌。笑我气吞云梦泽，更将椽笔起波涛。
题道傍壁
陆游（宋代）

晚境那禁岁月催，幽花又见涧边开。
莫辞剩买旗亭酒，恐有骑驴李白来。
秋日过于鳞郡斋分赋十二体得河字
王世贞（明代）

飞传霜横九塞戈，为君风雨又滹沱。相怜白璧燕关尽，未有黄金汉诏过。

坐客尊醪初北海，郡人经术似西河。不知清羽频移调，萧飒城头落木多。
三山旅夜
真山民（宋代）

独坐本无况，凄凉更旅中。
槛低檐碍月，窗破纸吟风。
邻馆笛三弄，谯楼鼓二通。
半觞聊自适，新荔擘轻红。
送刘莘叟别驾督漕北行
释函是（明代）

山中送别限溪桥，万里王程向日遥。记得去秋松峤月，望穷长夏灞陵潮。

军输几岁功曹贵，戎马今年相国骄。回首征帆随雁影，北风吹雪下云霄。
句
王镐（宋代）

蓬山兰若入胜概，西寺岩壁饶幽奇。
琴曲四章 其三
曹雪芹（清代）

子之遭兮不自由，予之遇兮多烦忧。之子与我兮心焉相投，思古人兮俾无尤。
摘玉堂红皱玉二绝
刘克庄（宋代）

颗颗苞甘液，年年饫老饕。
绝胜九千岁，三度窃蟠桃。
题慎郡王田盘山色图十六帧静寄山庄 其十六 金山寺
弘历（清代）

造物无尽藏，环中有独得。偶尔寄林泉，谁云娱翰墨。

心与空宇闲，身在孤松侧。维摩明示予，万古田盘色。
次韵叔才见贻二首 其二
葛胜仲（宋代）

纷纷宠辱不劳惊，凛凛孤高未易名。闻有百钱供菜把，下帘从此谢君平。
赋得首夏犹清和（一作黎逢诗）
张聿（唐代）

早夏宜春景，和光起禁城。祝融将御节，炎帝启朱明。

日送残花晚，风过御苑清。郊原浮麦气，池沼发荷英。

树影临山动，禽飞入汉轻。幸逢尧禹化，全胜谷中情。
答曾清甫 其一
张埴（宋代）

看花都是梦，听雨甚于秋。白石年年烂，黄金日日愁。

有馀刍一束，不足橘千头。我醉如眠尔，何须百尺楼。
题永城县园水亭
贺铸（宋代）

诘曲池塘碧玉流，褉亭孤占小汀洲。
长纫座上芳兰佩，不系檐前画鷁舟。
好泛羽觞修旧事，为书茧纸记清游。
季真待得东还日，初见红蕖十亩秋。
三泉龙门
孙应时（宋代）

苍山石骨高棱层，缭断谷口如坚城。
何年穴作瓮门入，豁然天坚中开明。
门深十太碧铁色，错落鳞甲潜光晶。
溪声泻出骇风雨，岩泉乱滴纷珠璎。
老藤翠木蔚回合，幽花好鸟相逢迎。
异哉人世有此境，顾盼萧爽心骨惊。
想见伏龙擘山出，澒洞水雹轰雷霆。
不然避秦客仙去，中有桃花门不扃。
谷深路窈望不极，有泉可濯田可耕。
何当颛此一丘壑，家在东吴空复情。
声声慢 风雨通宵，篱菊损败，感叹成咏
周之琦（清代）

亭亭素艳，恻恻孤芳，禁他风雨摧残。老圃秋容，争信晚节艰难。

东篱惯招旧隐，记金英、簪鬓曾看。寻步屧，甚啼螀坏壁，怨语更阑。

还是题糕人在，奈子安序冷，元亮吟悭。梦远湘皋，谁念楚些哀弹。

重阴望中未解，寄清愁、何处南山。松径里，愿香心、同保岁寒。
和韵送逸轩刘民
文天祥（宋代）

少日屠龙事已劳，送人千里发江涛。
蓬莱地近风方细，阊阖门开日正高。
春里看花须款款，雨中剪韭且陶陶。
金吾已办长安月，双凤扶云立海鳌。
水帘洞
郑用渊（明代）

乘兴入罗浮，言寻水帘洞。喷薄落层岩，无风雷自动。

砰磅激石声，响为山林重。飞流千百尺，峰峦连底冻。

白日照长虹，烟云成螮蝀。珠玑散轻霞，飘荡青丝羫。

高山流水间，谁为调三弄。而我洗尘嚣，翻似华胥梦。
水调歌头（上清江李中生辰）
石孝友（宋代）

清霜洗空阔，黍管吹秋灰。七蓂余翠，半月流素影徘徊。天遣蟠根仙李，世折一枝丹桂，积庆到云来。风骨峭冰玉，谈辩屑琼瑰。

黄阁老，金闺彦，谪仙才。小分铜竹，遍洒雨露楚江隈。好把萧滩玉笥，变作嘉肴芳酒，为寿莫停杯。飞诏下霄汉，调鼎待盐梅。
太博同年叶兄以诗及建茶为贶家有蜀笺二轴辄敢系诗二章献于左右亦投桃报李之意也 其一
司马光（宋代）

闽山草木未全春，破颣真茶采撷新。雅意不忘同臭味，先分畴昔桂堂人。
从军乐
刘过（宋代）

蛟龙宝剑鸊鹈刀，黄金络马花盘袍。
臂弓腰矢出门去，百战未怕皋兰鏖。
酒酣纵猎自足快，诗成横槊人称豪。
但期处死得其所，一死政自轻鸿毛。
将军三箭定天山，丞相五月入不毛。
生前封侯死庙食，云台突兀秋山高。
书生如鱼蠹书册，辛苦雕篆真徒劳。
儿时鼓箧走京国，渐老一第犹未叨。
自嗟赋命如纸薄，始信从军古云乐。
一丈红
杨巽斋（宋代）

红白青黄弄浅深，旌分幢列自成阴。
但疑承露惊殊色，谁识倾阳无二心。
行泌水上
晃冲之（宋代）

肃肃郊原静，牛羊草树间。
石矶寒不扫，水合静常阙。
故里无消寒，孤城绝往还。
多秋收净利来此，犹得见河山。
温泉宫行
王建（唐代）

十月一日天子来，青绳御路无尘埃。宫前内里汤各别，

每个白玉芙蓉开。朝元阁向山上起，城绕青山龙暖水。

夜开金殿看星河，宫女知更月明里。武皇得仙王母去，

山鸡昼鸣宫中树。温泉决决出宫流，宫使年年修玉楼。

禁兵去尽无射猎，日西麋鹿登城头。梨园弟子偷曲谱，

头白人间教歌舞。
晚云高
贺铸（宋代）

秋尽江南叶未凋。晚云高。青山隐隐水迢迢。接亭皋。
二十四桥明月夜，弭兰桡。玉人何处教吹箫。可怜宵。
赠春航同越流作
陈无名（魏晋）

一自春风识苎萝，吴宫谁与斗双娥。闻君将涉汉之广，弃我真如江有沱。

乱后山河寻废垒，化余猿鹤吊荒阿。郢中白雪千秋调，应有桓伊唤奈何。
偈颂一百零四首 其十六
释绍昙（宋代）

隰州佛放光，远射千峰顶。锦镜冷交辉，瀑花寒斗影。

非虚非实，非色非空。举世无人描邈得，只凭这个为流通。
送赵冶晦之
袁燮（宋代）

谢公中年后，畏与亲友别。
岁月苦不长，交情固难辍。
况於桑榆苦，抚事心欲折。
一朝舍我去，遂恐成永诀。
感君遇我厚，肝胆每倾竭。
惓惓仿斯时，言论多激烈。
忆君哦松日，志操已超越。
庾台欲推荐，风之使来谒。
耻於呈其身，保此端以洁。
君今宰壮县，便道理舟楫。
不骑京国鲸，不改岁寒节。
升沈分自定，义理我所说。
黎甿久困穷，恩惠思周浃。
奸欺巧蒙蔽，精神要昭彻。
邻境犹绎骚，武备不可阙。
弓兵暨保甲，阅习贵严切。
悬赏劝之射，人人艺精绝。
莫言一邑小，振作在贤杰。
士气苟奋扬，威声必震叠。
自怜老县病，羡君健而决。
老病保余生，健决广贤业。
自期素不浅，有志终炜烨。
日诵论孟书，端如明鉴揭。
圣贤以为法，今古同一辙。
便邮频寄音，解我寸心结。
他年再卖希，伟论起衰怯。
新春二日同助甫过峻伯夜酌共赋洽字
宗臣（明代）

青皇日与青春狎，酒星夜劝青皇洽。斜抱金乌日观歌，倒骑玉鳌天柱压。

下视九合一何狭，斗柄为锄箕为锸，杨柳万树天河插。

风吹新叶落人间，织女为我裁春祫。着来与尔上崆峒，何人不讶苍龙甲。
次韵子就游鹤鸣
王灼（宋代）

夕雨方开霁，晨鸡亦罢鸣。
四郊知按堵，千骑得徐行。
再阅天章丽，还同佛日明。
抽毫出佳句，压倒谢宣城。
迎赦呈王志夫李德孺师伯浑
陆游（宋代）

平明置骑传诏函，帝意欲与东皇参。
青城回仗国人喜，金鸡衔赦天恩覃。
吾君爱民靡不到，黄纸字密如吴蚕。
纪元故事极用九，圣政尽美方登三。
嗟余久已去魏阙，梦到豹尾犹毵毵。
过郊一月方拜赦，始知身落天西南。
欢呼已怪衰病愈，蹈舞更觉春风酣。
何当与子归共载，二月起柁江如蓝。
鹧鸪天
陈日章（宋代）

内乐清虚息万缘。逍遥真是地行仙。徒他玉带金鱼贵，听我纶巾羽扇便。

倾九酝，祝长年。休辞潋滟十分舡。来年此日称觞处，定有重孙戏膝前。
答杨公朝
刘克庄（宋代）

昔抱遗编事悦堂，蟆陵宰树想荒凉。
问君乡土生悲感，家住秦溪又姓杨。
竹枝词四首
吴鼎芳（明代）

南濠有客寄书还，夫婿黄柑已趁钱。
几日不来湖上棹，休教重上赣州船。
六和谢其见访
刘克庄（宋代）

薄有鸡豚趁墟市，寂无鸟雀下阶除。
疾驰轻骑衔枚至，兴尽扁阶激箭如。
我老幻身聊据槁，君豪诗骨可专车。
吾闻海上鲸堪脍，沮洳何缘有大鱼。
落星桥
赖晋（清代）

轻风直扫五开蛮，烈火嘶风独往还。笑听金鸡鸣战垒，年年水咽大幽山。
赵太社出示夕月斋宫所作次韵报之
韩淲（宋代）

年时过我涧之南，寂寞宽閒所共堪。此道吾侪非自苦，人情物态是谁谙。

灰心纵惜形容变，糊口犹图齿颊甘。且和湖边夕月句，老生无奈只常谈。
慈姥山石崖上竹鞭
梅尧臣（宋代）

江水浸石壁，峭直无鸟踪。
穴垂青竹根，瘦蛇愁作龙。
霹雳雨脚入，湿点莓苔封。
世人不得用，八马今乖慵。
再饮枕流和王景文韵
曾协（宋代）

乞得微官本为閒，生赠簿领积如山。
鼎来佳客无陶谢，向后微言到孔颜。
安得朱弦起秋思，预愁清泪落阳关。
壮怀醉裹依然在，不信萧萧两鬓斑。
放翁自赞
陆游（宋代）

遗物以贵吾身，弃智以全吾真。
剑外江南，飘然幅巾。
野鹤驾九剑之风，涧松傲万木之春。
或以为跌宕湖海之士，或以为枯槁陇畝之民。
二者之论虽不同，而不我知则均也。
寻昔游
武衍（宋代）

碧水青山旧路迷，刘郎怊怅阮郎悲。
仙桃一别人间去，洞里春风自四时。
赠拆字嗅衣相士
文天祥（宋代）

阿英薰蒸透肌理，不洁未蒙好西子。
芙蓉浪中蔷薇水，苏合蜣蜋忘彼己。
马嵬新袜钓新月，腥臊千年天地裂。
是间曾著鼻孔麽，梅香窦臭无如何。